Eläinlääkintähuoltolaki uudistuu – palvelut säilyvät, vaativampien toimenpiteiden hinnat nousevat

Uusi eläinlääkintähuoltolaki astuu voimaan vuoden 2026 alusta. Pohjois-Karjalassa julkisten eläinlääkäripalvelujen tarjonta säilyy pääosin ennallaan, mutta vaativampiin toimenpiteisiin tulee lain edellyttämiä hinnankorotuksia.

Pohjois-Karjalassa kunnat ovat siirtäneet sopimuksella eläinlääkäripalvelujen järjestämistehtävän Pohjois-Karjalan hyvinvointialueelle – Siun sotelle. Lakimuutos koskee siis Siun soten ympäristöterveydenhuollon eläinlääkäripalveluja.

Lakisääteiset eläinlääkäripalvelut pääosin ennallaan

Uudistuva eläinlääkintähuoltolaki määrittelee aiempaa tarkemmin, mitkä eläinlääkäripalvelut tulee järjestää kunnallisesti. Tuotantoeläinten eläinlääkäripalvelut pysyvät ennallaan, ja myös eläinlääkäripäivystys on edelleen hyvinvointialueen tehtävä koko maakunnassa.

Sen sijaan pieneläinten eläinlääkäripalvelut uusi laki jakaa aiempaa tarkemmin perustason palveluihin ja täydentäviin palveluihin. Perustason palveluja hyvinvointialueen tulee edelleen tarjota lakisääteisesti, jos se on tarpeen palvelujen riittävän ja kohtuuhintaisen saatavuuden turvaamiseksi.

Pieneläinten lakisääteisiä peruspalveluja ovat esimerkiksi eläinten yleistutkimukset ja perustason suun terveydenhuolto, rokotukset, loishäädöt, ensiapu sairastuneelle eläimelle, kissojen sterilisoinnit sekä lemmikin lopetus. Näiden toimenpiteiden hinta ja tarjonta säilyy valtaosin ennallaan lakimuutoksen jälkeenkin, kertoo ympäristöterveydenhuollon johtaja Marja Tuomainen Pohjois-Karjalan hyvinvointialueelta.

Muille kuin Pohjois-Karjalan asukkaiden eläimille hyvinvointialue on jatkossa velvollinen tuottamaan vain kiireellisen ensiavun, jos lemmikki esimerkiksi loukkaantuu tai sairastuu äkillisesti. Muu hoito hinnoitellaan markkinaperusteisesti.

Täydentävien palvelujen maksut vastaamaan markkinahintoja

Täydentäviä palveluja ovat uuden lainsäädännön mukaan sellaiset toimenpiteet, jotka ovat peruspalveluja vaativampia tai edellyttävät laajempaa välineistöä ja erikoisosaamista. Täydentäviä palveluja ovat esimerkiksi röntgenkuvaukset, ultraäänitutkimukset, kasvainten poistot tai koirien keisarileikkaukset.

Täydentävien eläinlääkäripalvelujen hinta nousee, sillä lakimuutoksen myötä nämä palvelut on ensi vuoden alusta hinnoiteltava markkinaperusteisesti. Markkinaperusteinen hinnoittelu tarkoittaa, että täydentäviä eläinlääkäripalveluja ei voi tukea julkisista varoista, vaan ne on hinnoiteltava todellisten kustannusten perusteella.

Tuotamme jatkossakin myös täydentäviä palveluja eläinlääkäriasemillamme alueemme eläimille, mutta hinnoittelua on muutettava, jatkaa Tuomainen.

Ensi vuoden hinnastot ovat valmistelussa, ja ensimmäisenä ne menevät ympäristöterveydenhuollon jaoston käsiteltäväksi 18. marraskuuta. Asiakasmaksuista päättää aluevaltuusto joulukuun kokouksessaan.

Taustalla markkinakartoitus yksityisistä palveluista

Uuden lain mukaan kuntien – Pohjois-Karjalan tapauksessa hyvinvointialueen ympäristöterveydenhuollon – on tehtävä markkinakartoitus alueen yksityisistä eläinlääkäripalveluista. Kartoituksen perusteella on määriteltävä, mitä täydentäviä palveluja julkisen toimijan on tarjottava, jotta eläinlääkintähuollon palveluja on saatavilla yhdenvertaisesti ja kohtuuhintaisesti eri puolilla maakuntaa.

Pohjois-Karjalassa ympäristöterveydenhuolto teki keväällä markkinakartoituksen maakunnan yksityisistä palveluntuottajista. Maakunnassa toimii kahdeksan yksityistä eläinlääkäriasemaa.

Keskeinen päätelmä kartoituksen perusteella on, että kaikkien eläinten eläinlääkäripäivystys on välttämätöntä järjestää julkisena palveluna koko maakunnassa. Jotta osaaminen säilyy päivystysaikaiseen työhön, on tärkeää pitää täydentävät palvelut mukana eläinlääkäreidemme palveluvalikoimassa, tiivistää Tuomainen.

Julkiset eläinlääkäripalvelut Pohjois-Karjalassa pähkinänkuoressa 1.1.2026 alkaen:

Hyvinvointialueen eläinlääkäriasemilla on tarjolla kaikki eläinlääkintähuoltolain 8 §:n mukaiset peruspalvelut kaikkina vuorokauden aikoina kohtuuhintaisesti.

Tuotantoeläinten eläinlääkäripalvelut jatkuvat ennallaan samoin kuin kiireellinen ympärivuorokautinen eläinlääkäriapu.

Eläinlääkintähuoltolain 17 §:n mukaisia täydentäviä palveluja tarjotaan markkinahintaisesti eläinlääkäreiden osaamisalueiden ja toimitilojen varustelutason mukaan.

Laskutusta on uudistettu niin, että asiakas saa vastaanotolla kaksi laskua, toinen järjestäjän asiakasmaksusta, toinen eläinlääkärin toimenpiteistä.

Muiden kuin pohjoiskarjalaisten asiakkaiden eläimiä hoidetaan markkinahintaisesti sillä edellytyksellä, että oman alueen järjestämisvastuun mukaiset tehtävät eivät vaarannu.

Ympäristöterveydenhuolto tuottaa laadukkaat eläinlääkäripalvelut koko Pohjois-Karjalan alueella myös jatkossa ja huolehtii muista kunnallisen eläinlääkintähuollon tehtävistä, kuten eläinten hyvinvoinnin valvontatyöstä.

Tiivistä yhteistyötä alueen yksityisten eläinlääkäripalvelujen tuottajien kanssa jatketaan.

1.1.2026 voimaan tuleva uusi eläinhuoltolaki: Eläinlääkintähuoltolaki 285/2023 (finlex.fi)

Ympäristöterveydenhuollon jaosto päätti 21.10.2025 uuden eläinlääkintähuoltolain 9 § mukaisesta kunnallisten eläinlääkäripalvelujen järjestämisvastuun laajuudesta ja 17 § mukaisista täydentävistä palveluista Pohjois-Karjalassa: Ympäristöterveydenhuollon jaoston pöytäkirja 21.10.2025, pykälä 40 (dynastyjulkaisu.pohjoiskarjala.net)

Tiedotetta täydennetty 31.12.2025: Lisätty Julkiset eläinlääkäripalvelut Pohjois-Karjalassa pähkinänkuoressa 1.1.2026 alkaen -otsikon alle kohdat laskutuksesta ja tuotantoeläinten palveluista.

Eläinlääkärit

Eläinlääkäripäivystys

Eläinsuojelu