Ympäristöterveydenhuollon toimisto muuttaa Tikkamäelle

Pohjois-Karjalan hyvinvointialueen – Siun soten ympäristöterveydenhuollon toimisto muuttaa tiistaina 6.5.2025 uusiin tiloihin Joensuussa. Toimiston uusi sijainti on keskussairaalan alueella osoitteessa Tikkamäentie 16, talo 7. Toimisto on rakennuksen 7. kerroksessa. Ympäristöterveydenhuollon toimisto on ollut 1990-luvun alkupuolelta saakka samassa kiinteistössä Jokikadulla. Uudet tilat vastaavat paremmin toiminnan tarpeisiin ja pienentävät vuokrakuluja.

Nykyiset Jokikadulla sijaitsevat tilat palvelivat ympäristöterveydenhuoltoa hienosti, mutta osoittautuivat nykyisiin tilantarpeisiimme nähden liian suuriksi. Tilatarpeet ovat koronapandemian jälkeen muuttuneet, kun on siirrytty tekemään entistä enemmän hybridityötä, toteaa ympäristöterveydenhuollon johtaja Marja Tuomainen.

Siun soten ympäristöterveydenhuolto on yksi hyvinvointialueen toimialueista. Toimialueen tehtävänä on vastata Pohjois-Karjalan 13 kunnan ympäristöterveydenhuollon viranomaistehtävistä.

Uudet tilat ovat kompaktit ja mahdollistavat mm. Tikkamäen alueen tilojen hyödyntämisen ja yhteiskäyttöautojen joustavan käytön sekä tuovat ympäristöterveydenhuollon entistä lähemmäksi muita hyvinvointialueen toimintoja, Tuomainen sanoo.

Tikkamäen toimistossa sijaitsevat ympäristöterveydenhuollon yhteiset palvelut, terveysvalvonnan viranhaltijat ja valvontaeläinlääkärit. Toimisto on avoinna ajanvarauksella ma–pe klo 9–15. Ympäristöterveydenhuollon palvelut ja yhteystiedot löydät verkkosivuiltamme: Ympäristöterveys. Palvelemme myös sähköpostitse osoitteella ymparistoterveys@siunsote.fi.

Muutos koskee vain ympäristöterveydenhuollon toimistoa Joensuussa. Muut ympäristöterveydenhuollon palvelupisteet eri puolilla maakuntaa pysyvät ennallaan.

Ympäristöterveys