Eläinlääkärien kesälomien sijaisuudet täytetty Pohjois-Karjalan hyvinvointialueella – eläinlääkäripalvelut kesällä normaalisti auki

Kesän eläinlääkäritilanne Pohjois-Karjalan hyvinvointialueen – Siun soten ympäristöterveydenhuollossa on hyvä. Kaikki eläinlääkärien kesälomien sijaisuudet on saatu täytettyä eläinlääketieteen opiskelijoilla. Eläinlääkäripalvelut toimivat kesäaikaan normaalisti. Siun sotessa hoidetaan tarvittaessa myös ulkopaikkakuntalaisten, kuten mökkiläisten, pieneläimiä. Tuotantoeläinten hoitaminen on kuitenkin aina ensisijaista.

Pohjois-Karjala on jaettu eläinlääkäripäivystyksen suhteen neljään alueeseen. Sijaisia haettiin kaikille neljälle alueelle. Yhteensä sijaisia palkattiin 13. Sijaisuuksien pituus vaihtelee muutamasta viikosta viiteen kuukauteen. Pääasiassa sijaisuudet ajoittuvat kesä-, heinä- ja elokuulle, mutta ensimmäiset sijaiset ovat aloittaneet jo kevään aikana.

Sijaisuudet on tarkoitettu pitkällä opinnoissaan oleville eläinlääketieteen opiskelijoille, jotka ovat saaneet Ruokavirastolta väliaikaisen luvan toimia kunnaneläinlääkärin sijaisena. Sijaisuudet on suunniteltu siten, että sijaisilla on mahdollisuus kollegoiden tukeen myös kesäloma-aikana.

Eläinlääkärien kesälomien sijaisuuksien täyttäminen onnistui hyvin myös vuonna 2025.

Onnistumiset rekrytoinneissa kertovat siitä, että Siun sote nähdään kiinnostavana työnantajana. Osa eläinlääketieteen opiskelijoista haluaa työskennellä tuotantoeläinten kanssa, osa pieneläinten kanssa. Pohjois-Karjalassa molempien parissa työskenteleminen on mahdollista, sillä alueella on paljon tuotantotiloja. Pohjois-Karjalassa eläinlääkäriopiskelijoiden on siis mahdollista hankkia kokemusta monenlaisten eläinten kanssa työskentelemisestä. Lisäksi Siun sotella on käytössään ajanmukaiset laitteet sekä kilpailukykyinen palkkaus, kertoo ympäristöterveydenhuollon johtaja Marja Tuomainen.

Kesälomien sijaisuuksien lisäksi Siun sotessa on täytetty kaksi vakituista praktikkoeläinlääkärin virkaa. Juuan uusi kunnaneläinlääkäri aloitti virassaan 1.4.2026. Lieksassa aloittaa toinen kaupungineläinlääkäri 1.9.2026.

Ympäristöterveydenhuollon tehtävänä on tuottaa eläinlääkäripalvelut sekä suojella väestön terveyttä elinympäristön ja elintarvikkeiden mahdollisilta terveyshaitoilta. Kyse on kuntien lakisääteisestä tehtävästä, jota Pohjois-Karjalassa hoitaa Siun sote kuntien kanssa solmitun sopimuksen perusteella.